Dôvodová správa 

A.	Všeobecná časť  

Zverejňovanie predbežných oznámení, oznámení o vyhlásení metód verejného obstarávania, súťažných podkladov a výsledkov verejného obstarávania upravuje nariadenie vlády Slovenskej  republiky č. 389/2000 Z. z., ktoré nadobudlo  účinnosť 1. januára 2001.  Bolo vypracované na základe splnomocňujúceho ustanovenia § 83 ods. 3 zákona                    č. 263/1999 Z. z. o verejnom obstarávaní a o zmene a doplnení niektorých zákonov. Týmto ustanovením sa splnila požiadavka, ktorá bola uplatnená skupinou poslancov 
pri prerokovávaní vládneho návrhu zákona o verejnom obstarávaní a o zmene a doplnení  niektorých zákonov v Národnej rade Slovenskej republiky, ktorej zámerom bolo zvýšiť informovanie verejnosti o aktivitách obstarávateľov a o nakladaní s verejnými finančnými prostriedkami. Dovtedy platná legislatíva  neumožňovala  širokej verejnosti alebo napríklad tretiemu sektoru získať údaje o zámeroch obstarávateľa pomocou telekomunikačného zariadenia.  Rovnako údaje uvedené v súťažných podkladoch získal len uchádzač, ktorému ich poskytol obstarávateľ.  Nariadením vlády sa vytvoril priestor na sprístupnenie týchto údajov pomocou telekomunikačného zariadenia, najmä prostredníctvom internetu.  Obstarávatelia    majú na svojich internetových stránkach  informácie týkajúce sa  verejného obstarávania, ktorými informujú verejnosť o jednotlivých prípadoch obstarávania, t. j. využívajú telekomunikačné zariadenia. 

Vypracovanie návrhu nariadenia vlády Slovenskej republiky, ktorým sa mení  nariadenie vlády Slovenskej republiky č. 389/2000 Z. z.  o zverejňovaní predbežných oznámení, oznámení o vyhlásení metód verejného obstarávania, súťažných podkladov a výsledkov verejného obstarávania  bolo potrebné vzhľadom na zákon   č. 530/2002 Z. z., ktorým sa mení a dopĺňa zákon č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z.

	V   zákone č. 530/2002 Z. z.  boli upravené  lehoty na zverejnenie oznámenia             vo Vestníku verejného obstarávania a  lehoty na predkladanie dokladov preukazujúcich splnenie podmienok účasti vo verejnom obstarávaní a predkladanie ponúk.  Doterajšia úprava vychádzala  z  lehôt, ktoré sa odvíjali odo dňa doručenia oznámenia na úrad, t. j. úrad  zverejnil oznámenie, ktoré bolo doručené najneskôr 12 dní pred termínom  na zverejnenie.  

Navrhovaná úprava nariadenia vlády upravuje podklad na zverejnenie vo Vestníku verejného obstarávania, ktorým je prvopis oznámenia. Prvopis oznámenia pošle obstarávateľ, ktorým vyhlasuje verejné obstarávanie, prípadne výsledok verejného obstarávania.  

Súčasne je riešené zverejnenie oznámenia v prípade  tzv. skrátených  lehôt na predkladanie dokladov preukazujúcich splnenie podmienok účasti  záujemcov  vo verejnom obstarávaní, kedy úrad má zverejniť oznámenie do piatich dní po dni jeho odoslania. V tomto prípade sa odosielanie vykonáva čo možno najrýchlejším spôsobom a to faxom, elektronickými prostriedkami alebo doručením osobne. Elektronické prostriedky bude možné použiť   až  v prípade platnosti  elektronického podpisu.  Taktiež je obstarávateľovi uložená povinnosť, preukázania dôkazu o dátume odoslania prvopisu  oznámenia na zverejnenie        vo Vestníku verejného obstarávania. 

Predkladaný návrh nariadenia vlády Slovenskej republiky je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná. 

Návrh nariadenia vlády Slovenskej republiky nebude mať žiadny negatívny finančný, ekonomický ani enviromentálny vplyv, ani vplyv na zamestnanosť. 

Vzhľadom na to, že sa jedná o návrh nariadenia vlády Slovenskej republiky, podľa Legislatívnych pravidiel vlády SR nie je potrebné stanovisko a odporúčania  plenárneho  zasadnutia Rady hospodárskej  a sociálnej dohody Slovenskej republiky   ani osobitné stanovisko Ministerstva financií Slovenskej republiky k finančným dôsledkom návrhu zákona na štátny rozpočet, rozpočty obcí a rozpočty vyšších územných celkov. 

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1. Navrhovateľ právneho predpisu:

    Vláda Slovenskej republiky

2. Názov návrhu právneho predpisu:

Nariadenie vlády Slovenskej republiky, ktorým sa mení  nariadenie vlády Slovenskej republiky č. 389/2000 Z. z. o zverejňovaní predbežných oznámení, oznámení o vyhlásení metód verejného obstarávania, súťažných podkladov a výsledkov verejného obstarávania

3. Záväzky Slovenskej republiky vo vzťahu k Európskym spoločenstvám a Európskej únii: 

a)	oblasť verejného obstarávania je výslovne uvedená v Kapitole č. II, čl. 68 Európskej dohody o pridružení,
  
       Biela kniha, kapitola č. 12,

potreba ďalšej aproximácie legislatívy verejného obstarávania vyplýva aj z Národného programu pre prijatie acquis communautaire (v rámci kapitoly č. 1 – slobodný pohyb tovaru, kam oblasť verejného obstarávania patrí), z Rozhodnutia Rady 2002/93/ES z 28. januára 2002 o princípoch, prioritách, strednodobých cieľoch a podmienkach obsiahnutých v Partnerstve pre vstup,  
      
b)	negociačné rokovania v rámci  kapitoly č. 1 

4. Problematika návrhu právneho predpisu:  
    a)  je upravená v práve Európskych spoločenstiev 

Základné smernice upravujúce oblasť verejného obstarávania, s ktorými navrhovaný právny predpis súvisí:

•	Smernica Rady 93/36/EHS zo 14. júna 1993, ktorou sa koordinujú postupy 
na udeľovanie verejných objednávok na tovary (Smernica pre verejné tovary),

•	Smernica Rady 93/37/EHS zo 14. júna 1993 o koordinácii postupov na udeľovanie verejných objednávok na verejné práce (Smernica pre verejné práce),

•	Smernica Rady 92/50/EHS z 18. júna 1992 týkajúca sa koordinácie postupov 
na udeľovanie verejných objednávok na služby (Smernica pre verejné služby),

•	Smernica Rady 93/38/EHS zo 14. júna 1993, ktorou sa koordinujú postupy verejného obstarávania subjektami pôsobiacimi v odvetviach vodného hospodárstva, energetiky, dopravy a telekomunikácií (Smernica pre verejnoprospešné podniky),

•	Smernica Európskeho parlamentu a Rady 97/52/ES z 13. októbra 1997, pozmeňujúca Smernice 92/50/EHS, 93/36/EHS a 93/37/EHS, týkajúce sa koordinácie postupov 
pre schvaľovanie zmlúv o verejných službách, zmlúv o verejných dodávkach a zmlúv 
o verejných prácach v uvedenom poradí,

•	Smernica Európskeho parlamentu a Rady 98/4/ES zo 16. februára 1998, pozmeňujúca Smernicu 93/38/EHS, koordinujúcu postupy obstarávania subjektov pôsobiacich 
vo vodohospodárskych, energetických, dopravných a telekomunikačných odvetviach. 

•	Smernica Komisie 2001/78/ES z 13. septembra 2001 o zmene a doplnení Prílohy IV 
k Smernici Rady 93/36/EHS, Príloh IV, V a VI k Smernici Rady 93/37/EHS, Príloh III a IV k Smernici Rady 92/50/EHS, v znení zmenenom Smernicou 97/52/ES, a Príloh XII až XV, XVII a XVIII k Smernici Rady 93/38/EHS, v znení zmenenom a doplnenom Smernicou 98/4/ES (Smernica o používaní štandardných formulárov pri uverejňovaní oznámení o verejných zmluvách).

5. Stupeň zlučiteľnosti návrhu právneho predpisu s právom Európskych spoločenstiev  a právom Európskej únie:

a)	úplná

6. Gestor (spolupracujúce rezorty):

    Gestorom návrhu právneho predpisu je Úrad pre verejné obstarávanie.

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):
      nebola

B.	Osobitná časť  

K bodu 1 

	Navrhovaným znením sa  definuje pojem „prvopis oznámenia“. Prvopis oznámenia pošle obstarávateľ za účelom vyhlásenia metódy verejného obstarávania, prípadne výsledku verejného obstarávania.  Tento pojem  zahŕňa viac možností poslania oznámenia                    na zverejnenie vo Vestníku verejného obstarávania.  Osobitne sa upravuje spôsob poslania prvopisu  oznámenia v prípade skrátených lehôt na predkladanie dokladov preukazujúcich splnenia podmienok účasti vo verejnom obstarávaní.  Prvopis oznámenia sa definuje               z  dôvodu, že obstarávatelia  posielali   oznámenia faxom a následne poštovou zásielkou. Pri spracovávaní veľkého množstva oznámení sa mohlo stať, že jedno oznámenie sa  zverejní dvakrát.  Uvedenou definíciou sa duplicita pri doručovaní oznámenia na zverejnenie              vo vestníku vylučuje. 

K Čl. II  

	Účinnosť novely nariadenia vlády Slovenskej republiky je navrhnutá                          od 1. januára 2003. Termín nadobudnutia účinnosti bol stanovený v súvislosti s nadobudnutím účinnosti zákona č. 530/2002 Z. z., ktorým sa mení a dopĺňa zákon č. 263/1999 Z. z. o verejnom obstarávaní a o zmene a doplnení niektorých zákonov v znení zákona                    č. 557/2001 Z. z., v ktorom sú upravené  lehoty na zverejnenie oznámenia.